Document ID: 32010R0371

ΚΑΝΟΝΙΣΜΌΣ (ΕΕ) αριθ. 371/2010 ΤΗΣ ΕΠΙΤΡΟΠΉΣ
της 16ης Απριλίου 2010
για αντικατάσταση των παραρτημάτων V, X, XV και XVI της οδηγίας 2007/46/ΕΚ του Ευρωπαϊκού Κοινοβουλίου και του Συμβουλίου για τη θέσπιση πλαισίου για την έγκριση μηχανοκίνητων οχημάτων και των ρυμουλκούμενων τους, και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά («οδηγία-πλαίσιο»)
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη:
τη συνθήκη για τη λειτουργία της Ευρωπαϊκής Ένωσης,
την οδηγία 2007/46/ΕΚ του Ευρωπαϊκού Κοινοβουλίου και του Συμβουλίου, της 5ης Σεπτεμβρίου 2007, για τη θέσπιση πλαισίου για την έγκριση μηχανοκίνητων οχημάτων και των ρυμουλκούμενων τους, και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά (οδηγία-πλαίσιο) (1), και ιδίως το άρθρο 41 παράγραφος 6, το άρθρο 11 παράγραφος 5 και το άρθρο 39 παράγραφος 2,
Εκτιμώντας τα ακόλουθα:
(1)
Η οδηγία 2007/46/ΕΚ θεσπίζει ένα εναρμονισμένο πλαίσιο που περιέχει τις διοικητικές διατάξεις και γενικές τεχνικές απαιτήσεις για όλα τα νέα οχήματα, τα συστήματα, τα κατασκευαστικά στοιχεία και τις χωριστές τεχνικές μονάδες. Συγκεκριμένα, περιλαμβάνει περιγραφή των διαδικασιών που πρέπει να ακολουθούνται για την έγκριση τύπου, συμπεριλαμβανομένων των πρακτικών μέτρων που πρέπει να ληφθούν ώστε να εξασφαλιστεί ότι τα οχήματα παράγονται σύμφωνα με την οικεία τεκμηρίωση έγκρισης τύπου, καθώς και διατάξεις για τον τρόπο διεξαγωγής των δοκιμών ώστε να χορηγηθεί η έγκριση τύπου.
(2)
Κατά την εξέταση των κύριων τομέων πολιτικής με αντίκτυπο στην ανταγωνιστικότητα της ευρωπαϊκής αυτοκινητοβιομηχανίας, η ομάδα υψηλού επιπέδου CARS 21, η οποία συγκροτήθηκε το 2005 από την Επιτροπή ώστε να δρομολογήσει τη βιώσιμη ανάπτυξη μιας ανταγωνιστικής ευρωπαϊκής αυτοκινητοβιομηχανίας, συμφώνησε σε σειρά συστάσεων με σκοπό την ενίσχυση της γενικής ανταγωνιστικότητας και της απασχόλησης στον κλάδο παραγωγής, με παράλληλη στήριξη της περαιτέρω προόδου στον τομέα της ασφάλειας και της περιβαλλοντικής απόδοσης. Σε ό,τι αφορά την απλούστευση, η ομάδα συνέστησε να δοθεί η δυνατότητα στον κατασκευαστή να διεξάγει ο ίδιος τις δοκιμές που απαιτούνται για την έγκριση, γεγονός το οποίο συνεπάγεται τον διορισμό του ως τεχνικής υπηρεσίας («αυτοδοκιμές»). Επίσης, αντί της διενέργειας πραγματικών δοκιμών, συνέστησε την πραγματοποίηση προσομοιώσεων σε ηλεκτρονικό υπολογιστή («εικονικές δοκιμές»).
(3)
Ένα από τα βασικά στοιχεία του συστήματος έγκρισης τύπου έγκειται στο υψηλό επίπεδο εμπιστοσύνης που πρέπει να υφίσταται μεταξύ της αρχής έγκρισης και των τεχνικών υπηρεσιών που έχει διορίσει. Συνεπώς, είναι σημαντικό να εξασφαλίζεται διαφάνεια και σαφήνεια κατά την ανταλλαγή εγγράφων μεταξύ των τεχνικών υπηρεσιών και της αρχής έγκρισης. Γι’ αυτόν τον λόγο, το μορφότυπο των εκθέσεων δοκιμής καθώς και οι πληροφορίες προς συμπερίληψη στις εν λόγω εκθέσεις πρέπει να καθορίζονται σαφώς στο παράρτημα V της οδηγίας 2007/46/ΕΚ σχετικά με τις διαδικασίες που πρέπει να ακολουθούνται για την έγκριση τύπου.
(4)
Η εξακρίβωση της συμμόρφωσης των οχημάτων, των κατασκευαστικών στοιχείων ή των χωριστών τεχνικών μονάδων καθ’ όλη τη διαδικασία παραγωγής αποτελεί βασικό μηχανισμό του συστήματος έγκρισης τύπου. Ένας από τους τρόπους εξακρίβωσης της συμμόρφωσης της παραγωγής συνίσταται στη διεξαγωγή δοκιμών σε οχήματα, κατασκευαστικά στοιχεία ή χωριστές τεχνικές μονάδες που λαμβάνονται από την παραγωγή ώστε να εξασφαλιστεί ότι εξακολουθούν να καλύπτουν τις τεχνικές απαιτήσεις. Ακόμη και στις περιπτώσεις που έχουν εφαρμοστεί μέθοδοι εικονικών δοκιμών για την έγκριση τύπου, πρέπει να διευκρινίζεται ότι πρέπει να διενεργούνται πραγματικές δοκιμές όταν η αρχή επιλέγει τυχαία δείγματα.
(5)
Οι απαιτούμενες δοκιμές για τη χορήγηση έγκρισης τύπου διεξάγονται από τεχνικές υπηρεσίες που κοινοποιούνται δεόντως από τις αρχές έγκρισης των κρατών μελών μετά από αξιολόγηση των δεξιοτήτων και των ικανοτήτων τους σύμφωνα με τα σχετικά διεθνή πρότυπα. Τα εν λόγω πρότυπα περιλαμβάνουν τις απαραίτητες απαιτήσεις ώστε να παρασχεθεί η δυνατότητα σε κατασκευαστή ή υπεργολάβο που ενεργεί για λογαριασμό του, να διοριστεί ως τεχνική υπηρεσία από την αρχή έγκρισης με την έννοια της οδηγίας 2007/46/ΕΚ. Ωστόσο, είναι σκόπιμο να καθοριστούν οι ευθύνες των κατασκευαστών με σκοπό την πρόληψη της ενδεχόμενης σύγκρουσης συμφερόντων, ειδικότερα όταν οι δοκιμές ανατίθενται με υπεργολαβία.
(6)
Το παράρτημα XV της οδηγίας 2007/46/ΕΚ περιλαμβάνει κατάλογο των κανονιστικών πράξεων για τις οποίες είναι δυνατόν να διορίζεται κατασκευαστής ως τεχνική υπηρεσία. Κρίνεται σκόπιμη η τροποποίηση του εν λόγω καταλόγου με σκοπό τη συμμόρφωση με τις συστάσεις της ομάδας υψηλού επιπέδου CARS 21.
(7)
Οι τεχνικές με τη βοήθεια υπολογιστή, ειδικότερα ο σχεδιασμός με τη βοήθεια υπολογιστή, είναι διαδεδομένες καθ’ όλο το μηχανολογικό μέρος της διαδικασίας και καλύπτουν στάδια όπως τα αρχικά σχέδια και τη διάταξη των κατασκευαστικών στοιχείων και του εξοπλισμού, την αντοχή και τη δυναμική ανάλυση των συναρμολογημένων συνόλων, καθώς και τον καθορισμό των μεθόδων κατασκευής. Το διαθέσιμο λογισμικό καθιστά δυνατή τη χρήση μεθόδων εικονικών δοκιμών με βάση τις εν λόγω τεχνικές, τις οποίες η ομάδα υψηλού επιπέδου CARS 21 επισήμανε ως μέσο μείωσης του κόστους για τους κατασκευαστές με την κατάργηση της υποχρέωσης της κατασκευής πρωτοτύπων για τους σκοπούς της έγκρισης τύπου. Για τη συμμόρφωση με τις συστάσεις της ομάδας, κρίνεται σκόπιμη η κατάρτιση του καταλόγου των κανονιστικών πράξεων για τις οποίες επιτρέπονται οι εικονικές δοκιμές.
(8)
Η μέθοδος εικονικής δοκιμής πρέπει να παράγει ως προς τα αποτελέσματα το ίδιο επίπεδο εμπιστοσύνης με την πραγματική δοκιμή. Συνεπώς, κρίνεται σκόπιμο να θεσπιστούν οι σχετικές προϋποθέσεις ώστε να εξασφαλιστεί η σωστή επικύρωση των μαθηματικών μοντέλων.
(9)
Με σκοπό την εξασφάλιση της σωστής λειτουργίας του συστήματος έγκρισης τύπου, κρίνεται σκόπιμη η επικαιροποίηση των παραρτημάτων της οδηγίας 2007/46/ΕΚ προκειμένου να προσαρμοστούν στην εξέλιξη των επιστημονικών και τεχνικών γνώσεων. Καθώς οι διατάξεις των εν λόγω παραρτημάτων είναι αρκετά λεπτομερείς και δεν απαιτούν από τα κράτη μέλη περαιτέρω μέτρα μεταφοράς στο εθνικό δίκαιο, κρίνεται επομένως σκόπιμη η αντικατάστασή τους με κανονισμό σύμφωνα με το άρθρο 39 παράγραφος 8 της οδηγίας 2007/46/ΕΚ.
(10)
Συνεπώς, τα παραρτήματα V, X, XV και XVI της οδηγίας 2007/46/ΕΚ πρέπει να τροποποιηθούν ανάλογα.
(11)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της τεχνικής επιτροπής για τα μηχανοκίνητα οχήματα,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η οδηγία 2007/46/ΕΚ τροποποιείται ως εξής:
1.
Το παράρτημα V αντικαθίσταται από το κείμενο του παραρτήματος I του παρόντος κανονισμού.
2.
Το παράρτημα X αντικαθίσταται από το κείμενο του παραρτήματος II του παρόντος κανονισμού.
3.
Το παράρτημα XV αντικαθίσταται από το κείμενο του παραρτήματος III του παρόντος κανονισμού.
4.
Το παράρτημα XVI αντικαθίσταται από το κείμενο του παραρτήματος IV του παρόντος κανονισμού.
Άρθρο 2
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από τις 29 Απριλίου 2010.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 16 Απριλίου 2010.

Labels: 7
8
15